Αντρές Ινιέστα

Ο **Αντρές Ινιέστα Λουχάν** (ισπανικά: *Andrés Iniesta Luján*, γεννήθηκε 11 Μαΐου 1984) είναι Ισπανός πρώην διεθνής ποδοσφαιριστής, ο οποίος αγωνιζόταν ως μέσος. Θεωρείται ως ένας από τους καλύτερους Ισπανούς παίκτες όλων των εποχών, και από ορισμένους ως ένας από τους καλύτερους στη θέση του στην ποδοσφαιρική ιστορία.

Ξεκίνησε την καριέρα του μέσω της Λα Μασία, εντυπωσιάζοντας με τις ικανότητές του και έτσι έκανε το ντεμπούτο του με την πρώτη ομάδα της Μπαρτσελόνα το 2002, σε ηλικία 18 ετών. Έχει στη συλλογή του 35 τρόπαια, που τον καθιστούν τον πιο επιτυχημένο Ισπανό ποδοσφαιριστή όλων των εποχών. Σε εθνικό επίπεδο, βοήθησε την ομάδα του να κατακτήσει το Ευρωπαϊκό Πρωτάθλημα του 2008, παίζοντας σε κάθε παιχνίδι, όπως και αυτό του 2012. Ήταν επίσης βασικό μέλος της εθνικής στο Παγκόσμιο Κύπελλο του 2010, σημειώνοντας το νικηφόρο γκολ στην παράταση εναντίον της Ολλανδίας. Κέρδισε το βραβείο του καλύτερου παίκτη στην Ευρώπη το 2012 και ονομάστηκε καλύτερος παίκτης της IFFHS παγκόσμια το 2012 και το 2013.

## Βιογραφία

### Πρώτα χρόνια
Γεννήθηκε στις 11 Μαΐου του 1984 στο χωριό Φουεντεαλμπίγια της επαρχίας Αλμπαθέτε. Ξεκίνησε από τις ακαδημίες της Αλμπαθέτε και στα 12 του εντοπίστηκε από το δίκτυο ανίχνευσης ταλέντων της Μπαρτσελόνα. Προσκλήθηκε στη Μασία, την ακαδημία νέων της ποδοσφαιρικής καταλονικής ομάδας. Αν και ο συνεσταλμένος του χαρακτήρας εμπόδιζε τον αποχωρισμό από τους γονείς του, ο γνωστός των γονέων του προπονητής της ομάδας νέων, έπεισε την οικογένεια να ταξιδέψει στις εγκαταστάσεις της Μασία. Η κρίσιμη απόφαση ελήφθη και ο Αντρές, μακριά από τους γονείς του, εγκαταστάθηκε στη Βαρκελώνη. Σύντομα ξεδίπλωνε και καλλιεργούσε το ταλέντο του, ενώ επέλεξε για πρότυπο τον μετέπειτα προπονητή του, Πεπ Γκουαρντιόλα.

### Μπαρτσελόνα
Στις 29 Οκτωβρίου 2002 και σε ηλικία 18 ετών, έκανε το ντεμπούτο του στην πρώτη ομάδα σε εκτός έδρας νίκη με 1–0 εναντίον της Κλαμπ Μπριζ στη φάση των ομίλων του ΟΥΕΦΑ Τσάμπιονς Λιγκ. Τη σεζόν 2004–05, συμμετείχε σε 37 από τους 38 αγώνες πρωταθλήματος- περισσότερους από κάθε άλλο παίκτη- αν και 25 από αυτούς ήταν ως αλλαγή. Σκόραρε δύο φορές καθώς η Μπαρτσελόνα κατέκτησε το πρωτάθλημα. Την επόμενη χρονιά ο τραυματισμός του Τσάβι Ερνάντεθ του έδωσε μεγαλύτερη αγωνιστική παρουσία, και κατέκτησε το δεύτερο πρωτάθλημα καθώς και το Τσάμπιονς Λιγκ της σεζόν, στον τελικό του οποίου αγωνίστηκε ως αλλαγή. Η σεζόν 2007–08 αντιμετώπισε προβλήματα τραυματισμού αλλά στον κρίσιμο ημιτελικό με την Τσέλσι στο Στάμφορντ Μπριτζ ήταν αυτός που ισοφάρισε σε 1–1 δίνοντας την πρόκριση στον τελικό που έληξε με νίκη της Μπαρτσελόνα. Ο Ινιέστα  ισοφάρισε στο τελευταίο λεπτό των καθυστερήσεων, με σουτ με το εξωτερικό του δεξιού του ποδιού, εξασφαλίζοντας την ισοπαλία εκτός έδρας. Η καταλανική ομάδα στον πρώτο αγώνα στο Καμπ Νόου ήταν εξαιρετικά δραστήρια επιθετικά αλλά η αγγλική ομάδα κράτησε το 0–0 με πρωτόγνωρη, για τα αγγλικά δεδομένα, αμυντική τακτική. Στον τελικό παρείχε την ασίστ στο πρώτο γκολ στο τελικό 2–0 επί της Μάντσεστερ Γιουνάιτεντ.

Παρέμεινε ως βασικό στέλεχος της Μπαρτσελόνα που κέρδισε δύο ιστορικά τρέμπλ το 2009 και το 2015. Στην πρώτη χρονιά η συνεισφορά του ήταν περιορισμένη έχοντας αρκετούς τραυματισμούς και υποτροπές που τον οδήγησαν σε αρκετές εμφανίσεις ως αναπληρωματικός. Το 2015 ήταν ο καλύτερος παίκτης του τελικού του Τσάμπιονς Λιγκ με αντίπαλο τη Γιουβέντους στο τελικό 3–1. Με τον ισπανικό σύλλογο κατέκτησε 9 Πρωταθλήματα Ισπανίας, 5 Κύπελλα Ισπανίας, 4 Τσάμπιονς Λιγκ, 2 Διεθνή Κύπελλα Συλλόγων, 5 Σούπερ Καπ Ισπανίας και 2 Σούπερ Καπ Ευρώπης. Η συμβολή του στην καλύτερη εποχή στην ιστορία του συλλόγου ήταν μεγάλη: παρά το γεγονός ότι ως επιθετικός μέσος σημείωσε σημαντικά λιγότερα τέρματα σε σχέση με άλλους σπουδαίους παίκτες στη θέση του, σκόραρε συχνά αποφασιστικά γκολ χάρη στη ντρίμπλα του, τον έλεγχος της μπάλας και την άριστη συνεργασία με τους συμπαίκτες του.

### Τελευταία χρόνια
Το 2018 μεταγράφηκε στην Ιαπωνία στην Βίσερου Κόμπε, όπου αγωνίστηκε για πέντε χρόνια και μετά από ένα χρόνο στα Ηνωμένα Αραβικά Εμιράτα έκλεισε τη σταδιοδρομία του  στην ηλικία των 40 ετών έχοντας συμπληρώσει 1.066 επίσημους αγώνες.

### Εθνική Ισπανίας

Σε διεθνές επίπεδο, ο Ινέιστα άρχισε να παίζει για την Ισπανία στις μικρές ομάδες. Πρωταγωνίστησε στο Παγκόσμιο Κύπελλο κάτω των 17 ετών το 2001, αν και η ήττα με 4–2 από την Αργεντινή, οδήγησε την Ισπανία να αποκλείεται στη φάση των ομίλων. Ήταν ένας από τους κορυφαίους παίκτες στο Παγκόσμιο Κύπελλο Κ-20 δύο χρόνια αργότερα, βοηθώντας στην κατάκτηση της δεύτερης θέσης πίσω από τη Βραζιλία. Στις 27 Μαΐου 2006, μπήκε ως αλλαγή σε αγώνα με αντίπαλο τη Ρωσία. Λειτουργώντας ως παίκτης ομάδας συχνά δημιουργούσε ευκαιρίες για γκολ για άλλους, σε ένα τρόπο παιχνιδιού που βασίστηκε στην κατοχή της μπάλας από την ομάδα και τη χαρακτήρισε στην μετέπειτα θριαμβευτική της πορεία. Ήταν καθοριστικός στο Ευρωπαϊκό Πρωτάθλημα του 2008. Ήταν το μόνο μέλος της ομάδας που ξεκίνησε σε κάθε παιχνίδι, και αναδείχθηκε παίκτης του αγώνα στον ημιτελικό με τη Ρωσία.

Ο Ινιέστα σημείωσε το νικητήριο γκολ για την Ισπανία στο Παγκόσμιο Κύπελλο του 2010 στον τελικό εναντίον της Ολλανδίας στο 116ο λεπτό, κερδίζοντας τον τίτλο του παίκτη του αγώνα, στο ίσως πιο σημαντικό γκολ στην ιστορία του ισπανικού ποδοσφαίρου. Τη ίδια χρονιά ήταν δεύτερος στην ψηφοφορία της Χρυσής Μπάλας ΦΙΦΑ σε μια επιλογή που παραμένει αμφιλεγόμενη με το νικητή Λιονέλ Μέσι να συγκεντρώνει το χαμηλότερο ποσοστό στην ιστορία του θεσμού. Ο Ινέιστα ψηφίστηκε καλύτερος παίκτης στη διοργάνωση του Ευρωπαϊκού Πρωταθλήματος  του 2012, όπου η Ισπανία θριάμβευσε εναντίον της Ιταλίας στον τελικό. Η Ισπανία έγινε η πρώτη ευρωπαϊκή χώρα που κατέκτησε δύο συνεχόμενους τίτλους, συχνά θεωρούμενη ως η καλύτερη στην ιστορία της χώρας. Και στις δύο ευρωπαϊκές διοργανώσεις συμπεριλήφθηκε στην καλύτερη ενδεκάδα τους, ενώ το 2012 ήταν και πολυτιμότερος παίκτης. Οι διακρίσεις συνεχίστηκαν όταν ο Ινιέστα αναδείχθηκε ο καλύτερος παίκτης της ΟΥΕΦΑ στην Ευρώπη για το 2011–12 αφήνοντας πίσω του τους Λιονέλ Μέσι και Κριστιάνο Ρονάλντο.Το καταπληκτικό σερί της Ισπανίας έληξε στο Παγκόσμιο Κύπελλο του 2014, όπου η ομάδα έχασε εύκολα τα δύο πρώτα παιχνίδια της και αποκλείστηκε από τη διοργάνωση. Μετά από απογοητευτικούς αποκλεισμούς για την Ισπανία στο 16ο Ευρωπαϊκό Πρωτάθλημα του 2016 και το Παγκόσμιο Κύπελλο του 2018, ο Ινέιστα αποχώρησε από το διεθνές ποδόσφαιρο με ανακοίνωση την 1 Ιουλίου του 2018 ανακοίνωση πως αποσύρεται από την εθνική ομάδα έχοντας 131 συμμετοχές. Το 2016 σε διαδικτυακή ψηφοφορία της UEFA με συμμετοχή 3,5 εκατομμυρίων ατόμων επιλέχθηκε στην καλύτερη ενδεκάδα στην ιστορία της διοργάνωσης.

## Στατιστικά στοιχεία διεθνούς σταδιοδρομίας

## Τίτλοι

### Συλλογικοί
;Μπαρτσελόνα
*Πρωτάθλημα Ισπανίας (9): 2005, 2006, 2009, 2010, 2011, 2013, 2015, 2016, 2018
*Κύπελλο Ισπανίας (6): 2009, 2012, 2015, 2016, 2017, 2018
*Σούπερ Καπ Ισπανίας (7): 2005, 2006, 2009, 2010, 2011, 2013, 2016
*Τσάμπιονς Λιγκ (4): 2006, 2009, 2011, 2015
*ΟΥΕΦΑ Σούπερ Καπ (3): 2009, 2011, 2015
*Παγκόσμιο Κύπελλο Συλλόγων (3): 2009, 2011, 2015

### Εθνικοί
;Εθνική Ισπανίας
* Παγκόσμιο κύπελλο: 2010
* Ευρωπαϊκό πρωτάθλημα ποδοσφαίρου 2008, Ευρωπαϊκό Πρωτάθλημα Ποδοσφαίρου 2012
* Κύπελλο Συνομοσπονδιών: φιναλίστ (2013)
* Ευρωπαϊκό Πρωτάθλημα Κ-19: 2002
* Ευρωπαϊκό Πρωτάθλημα Κ-17: 2001

## Ατομικές διακρίσεις
* Πολυτιμότερος παίκτης του Ευρωπαϊκού Πρωταθλήματος 2012
* Κορυφαίος Ισπανός ποδοσφαιριστής του πρωταθλήματος: 2008-09
* Καλύτερη ενδεκάδα του Eυρωπαϊκού πρωταθλήματος: 2008
* Ενδεκάδα της χρονιάς στις διοργανώσεις της ΟΥΕΦΑ: 2009, 2010, 2011

## Παραπομπές


## Εξωτερικοί σύνδεσμοι

*
*  
*FC Barcelona official profile
*
*Blinkfire Analytics stats

Κατηγορία:Μέσοι ποδοσφαιριστές
Κατηγορία:Ισπανοί ποδοσφαιριστές
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Εθνικής Ισπανίας
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Εθνικής Καταλονίας
Κατηγορία:Ποδοσφαιριστές Εθνικής Ισπανίας Κ15
Κατηγορία:Ποδοσφαιριστές Εθνικής Ισπανίας Κ16
Κατηγορία:Ποδοσφαιριστές Εθνικής Ισπανίας Κ17
Κατηγορία:Ποδοσφαιριστές Κυπέλλου Συνομοσπονδιών FIFA 2013
Κατηγορία:Ποδοσφαιριστές Εθνικής Ισπανίας Κ19
Κατηγορία:Ποδοσφαιριστές Εθνικής Ισπανίας Κ20
Κατηγορία:Ποδοσφαιριστές Εθνικής Ισπανίας Κ21
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Σεγούντα Ντιβιζιόν Β
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:FIFA Century Club
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA
Κατηγορία:Ποδοσφαιριστές Βίσελ Κόμπε
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου